| Haptophyta |
| --- |
| Cocolitóforo (*Emiliania huxleyi*) |
| Clasificación científica |
| 

|  |  |
| --- | --- |
| Reino: | Protista |
| (sen clasif.) | Chromista |
| Filo: | **Haptophyta** |

 |
| Ordes |
| Clase Pavlovophyceae* Pavlovales

Clase Prymnesiophyceae* Prymnesiales
* Phaeocystales
* Isochrysidales
* Coccolithales
 |

Esquema dunha célula de haptófita. 1-haptonema, 2-flaxelo, 3-mitocondria, 4-aparato de Golgi, 5-núcleo, 6-escamas, 7-vacúolo de crisolaminarina, 8-plastidio, 9-ribosomas, 10-estigma, 11-retículo endoplasmático, 12-retículo endoplasmático cloroplástico, 13-pirenoide, 14-tilacoides.
As **haptófitas** ou ***Haptophyta*** (ás veces ***Haptophyceae*** ou ***Prymnesiophyta***, segundo a clasificación utilizada) son un tipo de algas unicelulares. 
Aínda que a filoxenética deste grupo se empezou a comprender moito mellor nos últimos anos, aínda hai discusións sobre as súas relacions e nivel taxonómico máis axeitado para elas (división, filo, clase).

A maioría das haptófitas son mariñas, formando parte do fitoplancto, cosmopolitas e abundantes en mares temperados e fríos; raras en augas doces. Producen enormes floracións, como *Emiliania huxleyi*, que deron lugar a depósitos fósiles (cocolitóforos do Xurásico). Algunhas especies, como *Prymnesium parvum*, son parasitas de peixes, outras excretan toxinas. Algunhas Haptophyta son importantes economicamente, como *Pavlova lutheri* e *Isochrysis sp.* que se usan moito na industria da acuicultura.

O nome procede do grego *hapsis* 'toque' e *phyta* 'plantas'.

Características
---------------

A célula é espida ou cuberta de escamas elipsoidais de carbonato de calcio. Os cloroplastos están pigmentados de modo similar aos das heterocontas, polo que presentan clorofilas *a* e *c*, xantofilas e beta-caroteno, pero a estrutura da célula é diferente, polo que se consideran unha liña evolutiva separada que ten cloroplastos derivados do mesmo endosimbionte ca o das heterocontas. Cloroplasto rodeado por catro membranas, a máis externa engloba un núcleo e está cuberta de ribosomas; tilacoides agrupados de tres en tres.

Ten caracteristicamente dous flaxelos lixeiramente distintos en tamaño, pero ambos os dous lisos (sen bárbulas) e con escamiñas de material orgánico. Presentan un orgánulo exclusivo chamado haptonema, que é aparentemente similar a un flaxelo, pero difire del na disposición dos microtúbulos e no seu uso. O haptonema ten seis ou sete microtúbulos simples rodeados pola membrana do retículo endoplasmático (nada que ver coa estrutura típica 9 + 2 dun flaxelo). O haptonema non bate como os flaxelos e foi relacionado coa capacidade fagotrófica dalgunhas haptófitas, e coa fixación a un substrato ou animal ou relacionado co movemento da célula. Nalgunhas especies o haptonema é só un curto apéndice ou está ausente. As mitocondrias teñen cristas tubulares.

Almacenan crisolaminarina fóra do cloroplasto.

Exemplos e clasificación
------------------------

As haplófitas mellor coñecidas son os cocolitóforos, que teñen un exoesqueleto de placas calcarias chamado cocólito. Os cocolitóforos están entre os membros do fitoplancto máis abondosos, especialmente en mar aberto, e son enormemente abundantes como microfósiles. Outras haptófitas planctónicas importantes son *Chrysochromulina* e *Prymnesium*, que poden formar súpetas floracións que orixinan mareas tóxicas (ver Afloramento de algas nocivas), e *Phaeocystis*, que orixina floracións que poden producir unha desagradable escuma nas praias. Hai tanto probas moleculares coma morfolóxicas que apoian dividir o grupo en cinco ordes; os cocolitóforos constitúen os grupos das *Isochrysidales* e *Coccolithales*. Existen pico-primnesiófitas moi pequenas (2-3 μm) e non cultivadas que son ecoloxicamente importantes. Algunhas haptófitas son economicamente importantes, como *Pavlova lutheri* e *Isochrysis sp.*, que se usan en acuicultura.

As haptófitas están moi próximas ás criptófitas (criptomónadas). Nalgunhas clasificacións as haptófitas, criptófitas e heterocontófitas clasifícanse xuntas no grupo Chromista.

As haptófitas están moi relacionadas co clado do supergrupo SAR.

Notas
-----

1. ↑  "www.ncbi.nlm.nih.gov".
2. ↑  Satoh M, Iwamoto K, Suzuki I, Shiraiwa Y (2009). "Cold stress stimulates intracellular calcification by the coccolithophore, *Emiliania huxleyi* (Haptophyceae) under phosphate-deficient conditions". *Mar. Biotechnol.* **11** (3): 327–33.  |pmid=18830665 |doi=10.1007/s10126-008-9147-0}}
3. ↑  "ITIS Standard Report". Consultado o 14 de agosto de 2016.
4. ↑  R.A. Anderson. American Journal of Botany 91(10): 1508-1522. 2004. Biology and Systematics of Heterokont and Haptophyte Algae.
5. ↑  Cuvelier, M.; Allen, A.; Monier, A.; McCrow, J.; Messié, M.; Tringe, S.; Woyke, T.; Welsh, R. et al. (2010). "Targeted metagenomics and ecology of globally important uncultured eukaryotic phytoplankton". Proceedings of the National Academy of Sciences of the United States of America 107 (33): 14679–14684. Bibcode 2010PNAS..10714679C. DOI:10.1073/pnas.1001665107. PMC 2930470. PMID 20668244. //www.pubmedcentral.nih.gov/articlerender.fcgi?tool=pmcentrez&artid=2930470.
6. ↑  Reeb VC, Peglar MT, Yoon HS; et al. (2009). "Interrelationships of chromalveolates within a broadly sampled tree of photosynthetic protists". *Mol. Phylogenet. Evol.* **53** (1): 202–11. PMID 19398025. doi:10.1016/j.ympev.2009.04.012.
7. ↑  Parfrey, Laura Wegener; Lahr, Daniel J. G.; Knoll, Andrew H.; Katz, Laura A. (2011-08-16). "Estimating the timing of early eukaryotic diversification with multigene molecular clocks". *Proceedings of the National Academy of Sciences* (en inglés) **108** (33): 13624–13629. ISSN 0027-8424. PMC 3158185. PMID 21810989. doi:10.1073/pnas.1110633108. Arquivado dende o orixinal o 18 de setembro de 2019. Consultado o 14 de agosto de 2016.

Véxase tamén
------------

### Ligazóns externas

|  |  |
| --- | --- |
|  | Wikispecies posúe unha páxina sobre:  ***Haptófitas*** |

|  |  |
| --- | --- |
| Control de autoridades | 
* Wd: Q500531
* BRE: 2344455
* EBID: ID
* GEC: 0273358
* MAG: 2776159046

 |

|  |  |
| --- | --- |
| Identificadores taxonómicos | 
* Dyntaxa: 5000056
* EOL: 3370
* EPPO: 1HAPTP
* Fossilworks: 87644
* GBIF: 70
* iNaturalist: 51845
* IRMNG: 243
* ITIS: 2134
* NCBI: 2830
* uBio: 427463
* WoRMS: 369190

 |

|  |  |
| --- | --- |
| Identificadores | 
* MeSH: D058087
* MeSH: B01.400

 |